Începând cu data de 11 martie s-au modificat prețurile și intervalele de emitere pentru roviniete, aceste schimbări având loc la toate categoriile de autovehicule. Ele devin operabile ca urmare a intrării în vigoare a prevederilor Ordonanței 14/2024 pentru modificarea și completarea OUG nr. 15/2002 privind aplicarea tarifului de utilizare și a tarifului de trecere pe rețeaua de drumuri naționale din țara noastră. Prin urmare, rovinieta de o zi va fi valabilă pentru toate categoriile de automobile, în schimb a apărut rovinieta de 10 zile pentru anumite categorii de mașini. Totodată, potrivit noilor reglementări, rovinieta de 90 de zile a fost înlocuită cu cea de 60 de zile pentru anumite categorii. Conducătorii auto trebuie să știe că începând cu data de 11 martie emiterea rovinietei prin SMS este suspendată până în data de 21 martie, ca urmare a modificărilor care trebuie operate în sistem de către dezvoltatorul aplicației.